"Ғ.Мұстафин ат. №83 ЖББОМ" КММ

**V "Ғабиден Мұстафин оқулары" қалалық байқауы**

("Сахналық қойылым" бағыты)

Мазасыз мейман

("Мазасыз мейман" спектаклінен үзінді)

Дайындағандар: Мусенова А.Т.

Зейнешева З.Б.

ҚАРАҒАНДЫ, 2016

**Ғ.Мұстафиннің "Мазасыз мейман" пьесасынан үзінді**

Қатысушылар:

**Орынбасар** (20 жасар қыз) - *Мануйленко Полина*

**Күләнда** (30-дағы келіншек) - *Сергеева Саида*

**Мырзакәрім** (оқығансымақ, есер, жасы 27-дегі жігіт) - *Акопян Давид*

**Зәуре** (16-17 жасар қыз) - *Карасева Екатерина*

**Шоқпарбай** (жасы 30-дағы кедей жігіт) - *Бараев Рафаэль*

**Ырысбала** (25-30-дағы кәрі қыз) - *Грибоедова Каралина*

*Түн. Жарық ай. Ауыл жанындағы тоғай іші. Сахнаға Күләнда, Мырзакәрім, Зәуре үшеуі шығады.*

**Күланда.** Қалқажан, әкел қолыңды. Міне құдай қосқан жолдасың. Оңаша барып, именбей сөйлесіңдер, шүйіркелесіңдер! Мырзакәрім, сен баурасаңшы, былай-былай! Қызға еркін қимылдамасаң, қылымси береді. Ал, барыңдар! *(Екеуі тоғай арасына кетеді).*

 Сахнаға Орынбасар шығады.

**Орынбасар.** Жеңеше-ай, осындай оңашада ойнаған жүректен қызық бар ма екен?!

**Күләнда** *(күрсініп).* Қарағым-ай, қай-қайдағыны еске салмашы!

**Орынбасар.** Ағай сізді осылай, осылай қысты-ау бауырына! *(Күланданы құшақтайды).*

**Күләнда.** Қой, қой деймін. Антұрған елтіп тұрсың ғой өзің. Керек болса жігіт тауып берейін. Әне, келе жатыр. Ұят болады, жібер.

**Орынбасар.** Өзі қашып келе ме біреуден? Артына қарай берді.

**Күләнда.** Ырысбаладан есебін тауып босанған ғой сорлы. Саған сөз айт деп маза бермей жүр.

**Орынбасар.** Оңаша қалдыр, жауабын өзім берейін*. (Шоқпарбай келеді).*

**Күләнда.** Жақсы келдің, Шоқпарбай. Мә, қолыңа бердім. Ендігісін өздерің білесің*. (Кетіп қалады).*

*Сахнаның екінші шетінде Ырысбала бұл екеуін бұтаның түбінде аңдып тұрады).*

**Орынбасар.** Сөйлеңіз!

**Шоқпарбай.** "Жас жастың тілеуі, жібектің түйіні бір".

**Орынбасар.** Иә, солай деген сөз бар.

**Шоқпарбай.** Көзіңіз бірдеңе айтқан секілді еді.

**Орынбасар.** Иә, оның да жаны бар.

**Шоқпарбай.** Қызды көргенде сексендегі шал да басын көтеріпті ғой.

**Орынбасар.** Қыз сонда сылқ-сылқ күліпті ғой. Ха-ха-ха*... (Күле береді).*

**Ырысбала.** Албастының күлкісін қарашы! Сайқалын! Анау мүлде елтіп барады. Жақындасып барады тіпті... Енді не қалды?! Тотиғаным ба? Әй! *(Ақырып екеуінің қасына жетіп келеді).* Бетім-ау, нәшәндік басыңмен неғып тұрсың ыржыңдап!? *(Шоқпарбай саханадан шыға жөнеледі. Оның артынен Ырысбала ере кетеді. Екі көзі артында, қасқырша қарап бара жатады. Мына жақтан Зәуре мен Мырзакәрім қайтады. Оларды Орынбасар сыртынан бақылап тұрады).*

**Мырзакәрім.** Мен оныңа сәпсім қарсымын, жолдас. Осы жолы тоқ етерін істеу керек.

**Зәуре.** Сіздің қарсылығыңыз қажет емес.

**Мырзакәрім.** Өзің маған тиесің бе, жоқ па, соны айтшы!?

**Зәуре.** Сыпайырақ сөйлеуге болмас па екен?

**Мырзакәрім.** Жоқ, мен енді тура кетемін, вот!

**Зәуре.** Онда мен үйге кетемін, вот! *(Кетіп қалады).*

**Орынбасар.** Алтын басыңызды мыс етіп кетті-ау мына қыз.

**Мырзакәрім.** Ол қыз бас асауын әлі қоймапты. Осының қаруын қайтармасам Мырзакәрім атанбаспын.

**Орынбасар.** Иә, жетелі жігітке жетті. Сізді тіпті сыртыңыздан да оңдыртып жүрген жоқ.

**Мырзакәрім.** Не дейді?

**Орынбасар.** Әңгүдік, нақұрыс неме деп отыр кеше. Бүгін Дидарыңызды көріп қайран қалдым.

**Мырзакәрім** *(күлімсіреп).* Оны неге айттыңыз? Хатымды оқыдыңыз ба?

**Орынбасар.** Хат көргем жоқ.

**Мырзакәрім.** Ұлтарағыңыздың астын қараңызшы.

**Орынбасар.** Ұлтарақтың? (Қарап тауып алады). Япыр-ай, тапқан екенсіз. Ұлтарақтың астына хат тыққанды көргенім осы.

**Мырзакәрім.** Оқыңыз.

**Орынбасар.** Мен хат танымаймын.

**Мырзакәрім.** Өзім оқып берейін. "Ардақты Орынбасар жолдас"

**Орынбасар** *(таңданып).* Ә, оқымыстылардың тілі ме? (Оқыған сайын буыны босап, ынтыға береді).

**Мырзакәрім** *(әрі қарай оқиды).* Сізге осы хат арқылы, өзімнің жалынды жүрегімді лаулата отырып, тасыған махабатқа тосқауыл қоймастан, жан-тәніммен құшырлана сүйемін. Сіздің шорнақ глазыңыз қол бұлғап шақырып тұр мені. Красавица жолдас, алдыңда бас иген, ғашық отына күйген, бұл заманның Сейпілмәлігі Мырзакәрім құрбың Тасқара ұлы деп білесіз.

**Орынбасар.** Сүйей беріңізші.

**Мырзакәрім.** Шом дела, жолдас красавица?

**Орынбасар.** Сөзің ыстық екен, балқып барамын!

**Мырзакәрім** *(Орынбасарды сүйей тұрып).* Жібітем деп жандырып алдым ба. Қар себейінші бетіне.

**Орынбасар** *(бетін қолымен желпіп)***.** Уһ, әлі қасымдасыз ба?

**Мырзакәрім.** Как жы мұндайда тастап кетуге бола ма?

**Орынбасар.** Дариға, менің ішіме бір кіріп шықсаңыз, теріңіз сыпырылып түсер еді-ау. Лаулап тұр.

**Мырзакәрім.** Түсінем, жолдас красавица.

**Орынбасар.** Осындай ыстық сөз қай жеріңізден шыға береді?

**Мырзакәрім.** Бәрі бастан, оқудан шығады да.

**Орынбасар.** Қайда оқығансыз?

**Мырзакәрім.** Теректіде өзіміздің Андрей деген тамырдан.

**Орынбасар.** Мен ғашық болып қалдым сізге. Тұла бойында бір мін жоқ, өңім бе, осы түсім бе?

**Мырзакәрім.** Айттым Зәурені жолыңа!

**Орынбасар.** Рас па жаным, рас па?

**Мырзакәрім.** Бекер айтсам мүрдем кетейін*. (Шат-шадыман қуанышты, көздері жанып тұр)*.

**Орынбасар.** Онда бүгін түннен қалмай кету керек.

**Мырзакәрім.** Табылған ақыл. Қыз алып қашқан кінә емес. Ал, мен ат қамдаймын.

**Орынбасар.** Мен дайындалайын. *(Екеуі сахнадан шығып кетеді. Шымылдық жабылады)*.





 